2e514ba523d70fe00473b9a42841f57d
Η χορήγηση γενικής αναισθησίας έχει πολλά πλεονεκτήματα: Διαβάστε περισσότερα...
unimedica.gr
2021.31
* Βοηθάει ανθρώπους με υπερβολική φοβία προς τον οδοντίατρο, πολλοί από τους οποίους εγκαταλείπουν τα δόντια τους και υποφέρουν.
* Μειώνεται σημαντικά ο αριθμός των απαιτούμενων επισκέψεων: η πρώτη φάση της περιοδοντικής θεραπείας π.χ. (υποουλικές αποξέσεις) κανονικά απαιτεί 4-5 επισκέψεις. Υπό γενική αναισθησία, σε μία μόνο επίσκεψη όχι μόνο ολοκληρώνεται η περιοδοντική θεραπεία αλλά αντιμετωπίζονται και άλλα προβλήματα που πιθανώς συνυπάρχουν, όπως σφραγίσματα, απονευρώσεις, κ.λπ.
* Διευκολύνει άτομα που έχουν ειδικές ανάγκες ή δυσκολεύονται να συνεργαστούν.
* Εξαλείφει την ταλαιπωρία όσων υποβάλλονται σε εκτεταμένες οδοντιατρικές επεμβάσεις, π.χ. ταυτόχρονη τοποθέτηση μεγάλου αριθμού εμφυτευμάτων, πολλαπλές εξαγωγές εγκλείστων δοντιών κ.λπ.

#### **Ποια είναι η διαδικασία;**

![](https://unimedica.gr/wp-content/uploads/2021/06/gen_anai1a_127872-300x225.jpg)

Η Ελληνική νομοθεσία απαγορεύει την χορήγηση οποισδήποτε μορφή γενικής αναισθησίας σε ιδιωτικό ιατρείο, έστω και αν είναι κατάλληλα εξοπλισμένο (ακόμα και την απλή χορήγηση πρωτοξειδίου του αζώτου – το περίφημο laughing gas- που χορηγούν οι οδοντίατροι στα ιδιωτικά τους ιατρεία σε πολλές χώρες του κόσμου).

Για τους λόγους αυτούς και για μεγαλύτερη ασφάλεια των ασθενών μας συνεργαζόμαστε με το πανεπιστημιακό ΕΥΓΕΝΙΔΕΙΟ ΘΕΡΑΠΕΥΤΗΡΙΟ και με τον ΛΕΥΚΟ ΣΤΑΥΡΟ, στις άρτια εξοπλισμένες εγκαταστάσεις των οποίων (και σε συνεργασία με πολύ έμπειρη αναισθησιολογική ομάδα) έχουμε την δυνατότητα να αντιμετωπίσουμε οποιοδήποτε οδοντιατρικό περιστατικό υπό γενική αναισθησία.

Ο ασθενής προσέρχεται στην κλινική μισή ώρα πριν το προγραμματισμένο ραντεβού, για τον κλασσικό προ-εγχειρητικό έλεγχο (καρδιολογική και αιματολογική εξέταση).

Στη συνέχεια χορηγείται η αναισθησία, γίνεται η απαιτούμενη οδοντιατρική θεραπεία και σε 2-3 ώρες μετά επιστρέφει στο σπίτι του και τις συνηθισμένες δραστηριότητές του.

#### **Υπάρχουν πολλά είδη αναισθησίας;**

Ανάλογα με το είδος της επέμβασης, το ψυχολογικό προφιλ του ασθενή και το βαθμό συνεργασίας του, μπορεί να χορηγηθεί:

* είτε μία απλή καταστολή, δηλαδή ο ασθενής να είναι ξύπνιος αλλά να αισθάνεται λίγο ζαλισμένος,
* ή μία ελαφριά γενική αναισθησία.

Μόλις τελειώσει η οδοντιατρική επέμβαση, ο ασθενής ξυπνά αμέσως και είναι ευδιάθετος.

#### **Μήπως είναι επικίνδυνο;**

Είναι λογικό ο καθένας που πρόκειται να υποβληθεί σε γενική αναισθησία να αισθάνεται αγωνία.  
Ωστόσο, η πραγματικότητα είναι πως θεωρείται τόσο ασφαλής όσο και η τοπική, ίσως και ασφαλέστερη!

Μη διστάσετε να επικοινωνήσετε μαζί μας αν θέλετε περισσότερες διευκρινίσεις γύρω από το θέμα αυτό.

***Κώστας Θεοδώρου***  
Χειρουργός Οδοντίατρος  
“κατ’ οίκον” Οδοντιατρική Φροντίδα – unimedica

